**Eduskunnan II varapuhemies Ben ZYSKOWICZ**

**Ulkosuomalaisparlamentin istunnon avajaisissa 22.5.2015 klo 9.20**

 *Muutosvarauksin*

Arvoisa puhemies Virmavirta,

Arvoisat ulkosuomalaisparlamentin istunnon osallistujat,

Hyvät naiset ja herrat,

Minulla on kunnia esittää eduskunnan tervehdys Helsinkiin kokoontuneelle kahdeksannelle Ulkosuomalaisparlamentille. Aivan erityisesti haluaisin toivottaa tervetulleiksi eri puolilta maailmaa saapuneet suomalaisyhteisöjen edustajat. Te olette ainutlaatuinen voimavara, jolla on merkittävä rooli kansallisen kulttuurimme, identiteettimme ja etujemme ajamisessa globaalisti. Voin vakuuttaa, että toiminnallanne on valtiovallan vankka tuki.

Vuoden 1997 perustavasta istunnostaan lähtien Ulkosuomalaisparlamentti on kokoontunut seitsemän kertaa ja tämän vuoden kahdeksanteen istuntoon osallistuvat 139 ulkosuomalaisyhteisöä jopa 21 maasta. Ulkosuomalaisyhteisöjen korkeasta aktiivisuudesta kertoo paljon se, että tämän istunnon käsiteltäviksi on jätetty

41 aloitetta.

Mikä on ulkosuomalaisten yhteys Suomeen? Ulkosuomalaiset ovat Suomelle ja suomalaiselle yhteiskunnalle arvokas voimavara. Ulkosuomalaisia on yli 1,6 miljoonaa. Noin 300.000 ovat Suomen kansalaisia ja runsaalla 242.000:lla on äänioikeus. Emme siis puhu pienestä ryhmästä ihmisiä. Te olette suomalaisia lähettiläitä maailmalla ja tärkeitä meille.

Suomessa haluamme kuulla ulkosuomalaisten näkökulmat ja ajatukset eri asioihin.

On tärkeää, että maailmalla olevat suomalaiset kertovat näkemyksiään ja osallistuvat Suomessa tehtäviin päätöksiin. Minkälainen maa Suomi on sitten paluumuuttajien näkökulmasta? Miten me täällä otetaan paluunmuuttajat vastaan ja mitä haasteita Suomeen takaisin muuttavilla on?

Maastamuutto ja ulkosuomalaisten määrä lisääntyvät koko ajan. Kansainvälistyvässä maailmassa ihmiset liikkuvat ja muuttavat maasta toiseen yhä enemmän. On myös luontevaa, että ulkomaille muuttavat henkilöt ehkä muuttavat takaisin Suomeen. On rikkaus, että voi matkustaa maailmalla, oppii uusia asioita ja tapoja joita voi tuoda mukanaan Suomeen myöhemmin. Merkittävä osa paluumuuttajista on kielitaitoisia, valmiiksi koulutettuja ja osaavia ulkosuomalaisia.

Ulkomaat tarjoavat hyviä mahdollisuuksia etenkin työuransa alussa oleville valmistuneille nuorille. Kansainvälinen kokemus auttaa myös työllistymään Suomessa, minkä vuoksi jo lyhytkin ulkomaan työkomennus saattaa olla loppuelämälle arvokas asia.

Kansanedustaja Arto Satosen raportissa *Hyvinvointi tarvitsee tekijöitä* todetaan, että ”ulkomailla hankittujen tutkintojen ja pätevyyksien joustava rinnastaminen on yksi paluumuuttoon vaikuttavista tekijöistä”. Raportissa ehdotetaan monia konkreettisia toimia ulkosuomalaisten paluumuuton tukemiseksi.

Ulkosuomalaisten lasten ja nuorten kulttuurisen ja kieli-identiteetin tukeminen on tärkeää. Keskeisessä roolissa tässä työssä ovat Suomi-koulut ja muut suomalaiset koulut maailmalla. Peruskoulun opetussuunnitelmaa seuraavat 5 eri koulua maailmalla. Valtion toiminta-avustuksen ohjaaminen Suomi-kouluille on vuodesta 2009 siirretty Opetushallitukselta Suomi-Seuralle, joka toimii ulkosuomalaisparlamentin pysyvänä sihteeristönä. Eduskunnan vuosittain Suomi-kouluille lisäämiä määrärahoja ei ole voitu vakinaistaa koska nostoa ei ole vielä kirjattu ministeriön kehyspäätökseen. Suomi-koulujen kehittäminen, esimerkiksi oma opetussuunnitelma, ja niiden rahoituksen turvaaminen on meidän yhteinen etu.

Kirjeäänestys kansallisissa vaaleissa ulkosuomalaisille on ollut useiden aiempien istuntojen päätöslauselmana ja asiaa on ajettu pitkään. Ulkosuomalaisten äänestysprosentti on varsin alhainen. Ruotsin kokemukset osoittavat, että kirjeäänestyksellä ulkomailla asuvien kansalaisten äänestysaktiivisuutta voidaan nostaa. Viime syksynä ulkoruotsalaiset saivat äänestää kolmatta kertaa valtiopäivävaaleissa kirjeitse, mikä nosti heidän äänestysprosenttinsa Suomen ulkosuomalaisille tyypillisestä kirjeäänestysoikeutta edeltäneestä 8-13 %:sta yli 41%:iin. Poliittisen yksimielisyyden löydyttyä Suomessa kahden edeltävän oikeusministerin kausien aikana, voi todeta että ulkosuomalaisten äänestysaktiivisuuden lisääminen on tärkeä tavoite ja kirjeäänestyksen keinoin tie, joka olisi verraten nopeasti ja edullisesti toteutettavissa.

Ulkosuomalaisparlamentti on tunnettu ja tunnustettu. Hallituksen ulkosuomalaispoliittisen ohjelman 2012-2016 politiikkalinjauksena on turvata ulkosuomalaisparlamentin toimintaedellytykset ja tukea sitä Suomi-Seuran kautta. Olisi yleinen etu virallistaa ulkosuomalaisparlamentti ja saattaa se lainsäädännön piiriin, ja lähden siitä, että näitä tavoitteita edistetään myös juuri alkaneella vaalikaudella.

Arvoisat ulkosuomalaisparlamentin istunnon osallistujat,

Kulttuurien ja kielten ymmärrys kovaa vauhtia globalisoituvassa maailmassa johtaa parhaimmassa tapauksessa parempaan yhteisymmärrykseen ja yhteistyöhön. Nämä ovat konkreettisia mahdollisuuksia, joita meidän ei tulisi hukata.

Myös eduskunta osallistuu yhä laajemmin kansainväliseen yhteistyöhön. Suomi tekee aktiivista ja laaja-alaista parlamentaarista yhteistyötä muiden maiden kanssa niin kahdenvälisesti kuin myös kansainvälisten järjestöjen puitteissa. Eduskunta panostaa kansainväliseen yhteistyöhön myös nuorten edustajien osalta. Eduskuntaan perustettiin vuonna 2012 nuorten parlamentaarikkojen kansainvälinen verkosto, jonka tarkoituksena on vahvistaa parlamentaarisia kontakteja nuoriin kansanedustajiin eri maissa. Tulevaisuus on nuorten poliitikkojemme käsissä.

Pohjoismaisella yhteistyöllä on pitkät perinteet. Samalla tavalla kuin pohjoismaisessa yhteistyössä pyritään poistamaan rajaesteitä, niin samalla tavalla pitäisi pyrkiä poistamaan rajaesteitä myös muiden maiden väliltä jotta ihmisten liikkuvuutta voidaan edistää.

Arvoisat istunnon osallistujat,

Ulkosuomalaisparlamentti on ainutlaatuinen yhteistyöfoorumi. Te yhdistätte maailmalla asuvat suomalaiset yhdessä päättämään tärkeistä asioista. Lisäksi toimitte kanavana, jonka kautta ulkosuomalaisten yhteiset päätökset välittyvät Suomeen – eduskunnalle, hallitukselle, viranomaisille kuin myös kansalaisjärjestöille.

Kannustan ulkosuomalaisyhteisöjä olemaan aktiivisia ja pitämään yhteyttä laaja-alaisesti suomalaiseen yhteiskuntaan. On tärkeää, että vuorovaikutus eduskunnan kanssa säilyy ja vahvistuu entisestään. Olen valmis omalta osaltani toimimaan tämän päämäärän edistämiseksi.

Toivotan Ulkosuomalaisparlamentille parhainta menestystä tärkeälle työllenne meidän kaikkien suomalaisten hyväksi!